2 करोड़ से कम बने तो पिता बनने में मुश्किल, युवा घर बैठे कर रहे स्पर्म जांच
Sperm Production; Infertility Rates Of Men And Womenबिहार के औरंगाबाद जिले में एक व्यक्ति ने अपनी पत्नी की हत्या इसलिए कर दी कि क्योंकि शादी के 15 साल बाद भी बच्चा नहीं हो रहा था।
बिहार के औरंगाबाद जिले में एक व्यक्ति ने अपनी पत्नी की हत्या इसलिए कर दी कि क्योंकि शादी के 15 साल बाद भी बच्चा नहीं हो रहा था।
पति इसके लिए पत्नी को ही जिम्मेदार मानकर उसे मारता-पीटता। मामला इसी साल फरवरी का है, जब पत्नी ने पति को खुद का इलाज कराने की सलाह दी तो पति भड़क गया और उसने पत्नी का गला दबाकर मार डाला।
यह तो समाज का एक पहलू है, अब समाज का दूसरा चेहरा भी देखते चलें।
दिल्ली के रमेश और राजश्री 2 साल से बच्चे के लिए कोशिश कर रहे थे। मगर, उन्हें कामयाबी नहीं मिली।
आखिरकार दंपती ने डॉक्टर की शरण ली। डॉक्टर ने जांच के बाद दोनों से कहा- रमेश जी आपकी पत्नी की ओवरीज बिल्कुल सही हैं, लेकिन हम आपके लिए थोड़ा चिंतित हैं, क्योंकि आपमें ज्यादा स्पर्म नहीं बन रहे। अगर आपने वक्त रहते स्पर्म की जांच कराई होती तो आपको पेरेंट्स बनने में मुश्किल नहीं होती।
गायनेकोलॉजिस्ट डॉ. अरुण कुमार सिंह कहते हैं कि ये सच्चाई बहुत दिनों तक रमेश के गले से नीचे नहीं उतरी। और वह इस सच को झुठलाते हुए अपने आप को समझाने में लगा रहा। दोस्तों से जिक्र किया तो उन्होंने बात हंसी में उड़ा दी और बातचीत का विषय ही बदल दिया।
रमेश अपने आप में सिमटकर रहने लगा और लोगों से कम मिलता-जुलता। डिप्रेशन बढ़ा और उसका अपने आप से विश्वास ही उठ गया। उसके अंदर हीन भावना पैदा हो गई। जैसे कि वह ‘मर्द’ ही नहीं रहा।
डॉक्टर अरुण कहते हैं कि पुरुष को यह सच्चाई शॉक की तरह लगती है, जिससे उबरने में उनको समय लगता है। यही वजह है कि हिंदुस्तान में स्पर्म डोनेशन बढ़ा है और वेस्ट में तो ‘स्पर्म स्टार्टअप’ भी खुलने लगे हैं।
महिलाएं अपनी सहेलियों के ग्रुप में अपनी फर्टिलिटी, हॉर्मोन्स के उतार-चढ़ावों, ओवुलेशन विंडो और प्रेग्नेंसी को लेकर खुलकर बात करती हैं, जबकि पुरुषों में ऐसा देखने को नहीं मिलता। 
समाज मानता है बच्चा नहीं हो रहा है, यानी औरत में ही खोट होगा
क्लाउड नाइन हॉस्पिटल, गुरुग्राम में सीनियर कंसल्टेंट व गाइनेकोलॉजिस्ट डॉ. रितु सेठी बताती हैं कि IVF से पहले कपल की जांच कराई जाती है।
अगर मेल पार्टनर की रिपोर्ट में स्पर्म काउंट कम निकलता है या फिर उसे किसी दूसरी समस्या का पता चलता है, तो वह एंग्जाइटी और डिप्रेशन का शिकार हो जाता है।
समस्या उसे है, वह यह बात मानने को तैयार ही नहीं होता। अगर समस्या की जड़ उसकी लाइफस्टाइल या नशे की लत से जुड़ी हो, तो भी वह इससे इंकार करता है। ऐसे हालात में उसकी काउंसलिंग जरूरी होती है।
मनोविज्ञान की प्रोफेसर सारिका सिंह कहती हैं कि हमारे समाज के ज्यादातर पुरुष बांझपन को महिलाओं की समस्या से जोड़कर देखते हैं।
पुरुष की यह सोच गलत है कि उनके 'पुरुषार्थ' में कोई कमी नहीं हो सकती और बच्चा न होने के लिए केवल स्त्री ही जिम्मेदार है। पुरुष मानसिकता के लिए ये स्वीकारना मुश्किल क्यों है उनमें भी कोई कमी हो सकती है, जिसकी वजह से परिवार आगे नहीं बढ़ रहा।
पुरुषों का बांझपन क्या है
पुरुषों के बांझपन से मतलब है कि कोई पुरुष पिता बनने में सक्षम न हो। इसकी वजह है- स्पर्म की मात्रा, उसकी क्वॉलिटी और स्पर्म की लाइफ का कम होना।
स्टोरी में आगे बढ़ने से पहले इस पोल के माध्यम से अपनी राय साझा करते चलें..
हर 15वें दंपती को इन्फर्टिलिटी की समस्या
इंडियन सोसायटी ऑफ असिस्टेड रिप्रोडॅक्शन के मुताबिक, 10 से 14 फीसदी भारतीय पुुरुषों और महिलाओं में बांझपन की समस्या है। हर 15वां भारतीय दंपती इस समस्या से जूझ रहा है। इसकी कई वजहें सामने आई हैं-
बांझपन के सभी मामलों में करीब 50 फीसदी पुरुषों से संबंधित 
न्यूकैसल यूनिवर्सिटी की स्टडी के मुताबिक, पूरी दुनिया में 7 फीसदी पुरुष बांझपन की समस्या से जूझ रहे हैं। बांझपन के सभी मामलों की बात करें तो करीब 50 फीसदी पुरुषों से ही संबंधित हैं। फिर भी महिलाओं के बांझपन के मुकाबले पुरुषों के बांझपन पर चर्चा कम ही होती है। क्योंकि स्पर्म टेस्टिंग की बात पुरुषों के अहम को ठेस पहुंचाती है।
ऑनलाइन मिल रही स्पर्म टेस्टिंग किट, 1600 से 3 लाख तक कीमत
अमेरिका में खुले मार्केट में और दुनिया के बाकी हिस्सों में ऑनलाइन स्पर्म टेस्टिंग किट्स मिल रही हैं। अपना करियर बनाने में लगे युवा घर बैठे होम टेस्टिंग किट से स्पर्म की क्वॉलिटी टेस्ट कर रहे हैं। यही नहीं, एग फ्रीजिंग की तरह वे अपने स्पर्म को फ्रीज तक करा देते हैं।
लंदन में न्यू मेंस हेल्थ क्लीनिक द्वारा 1003 वयस्कों पर कराए गए सर्वे के मुताबिक, 35 साल से कम उम्र के 26 फीसदी युवा अपने स्पर्म फ्रीज कराने की सोच रहे हैं, ताकि वे भविष्य में पिता बन सकें।
अमेरिका में तो ‘लीगेसी’ जैसी कंपनियां स्पर्म टेस्टिंग किट की बदौलत ही फल-फूल रही हैं। जो स्पर्म टेस्ट के साथ स्पर्म फ्रीजिंग की भी सुविधा दे रही हैं। एक अच्छी किट, जिससे एक बार ही सीमेन की जांच हो सकती है, उसकी कीमत करीब 25 हजार रुपए है। वहीं, तीन बार एडवांस्ड एनालिसिस करने वाली किट की कीमत 3 लाख रुपए तक है। अमेजन या फ्लिपकार्ट जैसे ऑनलाइन स्टोर्स पर 1600 रुपए से शुरू होकर यह किट 18 हजार रुपए तक में मिल रही है।
दरअसल, बहुत कम पुरुषों को ये पता होगा कि स्पर्म की जांच करने वाली ऐसी किट भी हैं, जो स्पर्म की क्वॉलिटी, संख्या या उनकी मूवमेंट के बारे में बता सकती है। वैसे 35 साल की उम्र के बाद स्पर्म की क्वॉलिटी में गिरावट आने लगती है।
स्पर्म टेस्ट का मार्केट 6 साल में 29 हजार करोड़ रुपए का हो जाएगा
स्पर्म टेस्टिंग किट के जरिए घर पर ही स्पर्म की क्वॉलिटी चेक की जा सकती है। यह बिल्कुल प्रेग्नेंसी टेस्ट जैसा ही है। इसका चलन इन दिनों तेजी से बढ़ रहा है। ट्रांसपेरेंसी मार्केट रिसर्च के मुताबिक, 2020 में स्पर्म काउंट टेस्ट का मार्केट करीब 16 हजार करोड़ रुपए का था, जाे 2031 तक करीब 29 हजार करोड़ रुपए के पार हो जाएगा।
खानपान, रहन-सहन, जहरीले वातावरण की वजह से हर साल घट रही स्पर्म की आबादी
येरुशलम में हिब्रू यूनिवर्सिटी में प्रोफेसर हेगई लेवाइन कहते हैं कि आम तौर पर एक मिलीलीटर सीमेन में अगर 4 करोड़ से कम स्पर्म हैं तो समझिए कि बांझपन की समस्या है। क्योंकि स्पर्म जितने ज्यादा होंगे तो प्रेग्नेंसी का चांस उतना ही ज्यादा होगा। 2022 में लेवाइन का एक शोध प्रकाशित हुआ, जिसमें स्पर्म की मात्रा को लेकर ग्लोबल ट्रेंड के बारे में बताया गया था।
इसमें कहा गया था कि 1973 से 2018 तक स्पर्म काउंट में हर साल 1.2 फीसदी की दर से गिरावट आई, जो 10.4 करोड़ से गिरकर 4.9 करोड़ प्रति मिलीलीटर तक आ चुका है। वर्ष 2000 से यह गिरावट हर साल 2.6 फीसदी के हिसाब से हो रही है। लेवाइन कहते हैं ऐसा हमारे खान-पान, रहन-सहन और वातावरण की वजह से हो रहा है। बॉडी में स्पर्म के कम बनने को हाइपोस्पर्मिया भी कहते हैं।
पश्चिमी देशों में पुरुषों का स्पर्म काउंट 1973 से 2011 के बीच कम हुआ है। इसकी बड़ी वजहें हैं-
इस विषय पर हुए कई अध्ययनों में से इंपीरियल कॉलेज ऑफ लंदन की रिसर्च में इस बात के प्रमाण मिले हैं कि लाइफस्टाइल में हो रहे बदलावों से पुरुषों के हॉर्मोन्स बुरी तरह डगमगा रहे हैं। जो उनमें हेल्दी स्पर्म के बनने में आड़े आ रहे हैं। शॉर्ट ऑर लॉन्ग टर्म स्ट्रेस भी स्पर्म की क्वॉलिटी पर असर डालता है। मसल्स बनाने के लिए युवा जो स्टेरॉयड लेते हैं, वो भी शरीर में हॉर्मोन्स के प्रोडक्शन को गड़बड़ा देता है, जिस वजह से स्पर्म काउंट कम हो जाता है। बॉडी सुधारने के चक्कर में लगे इन युवाओं को बाद में फैमिली बढ़ाने में प्रॉब्लम हो सकती है।स्टैनफोर्ड यूनिवर्सिटी के एक अध्ययन में यह बात भी सामने आई कि 45 वर्ष की आयु पार करने के बाद पिता बनने में कई और रिस्क भी हैं। बच्चा प्रीमैच्योर हो सकता है, जिसे नियोनेटल इंटेसिव केयर की जरूरत पड़ सकती है। बढ़ती उम्र में पिता बनने पर बच्चे को ऑटिज्म, डाउन सिंड्रोम और शिजोफ्रीनिया की समस्या हो सकती है।
एक धागा ज्यादा हुआ और स्पर्म का बनना कम हाे गया
यह गड़बड़ी 500 से 1000 नवजात लड़काें में से किसी एक में होती है। यह डीएनए बनाने वाले धागे में आई खराबी से होता है। इसकी वजह से पुरुष में टेस्टीज छोटे हो जाते हैं, जबकि टेस्टोस्टेरॉन हॉर्मोन की कमी हो जाती है और स्पर्म भी कम बनते हैं। दरअसल, इस सिंड्रोम से पीड़ित पुरुषों में 47 गुणसूत्र या जेनेटिक धागे होते हैं, जबकि आम तौर पर किसी पुरुष की हर कोशिका में 46 ही ऐसे धागे होते हैं। यही एक अतिरिक्त धागा पुरुष में सेक्शुअल डेवलपमेंट को रोक देता है। टेस्टोस्टेरॉन हॉर्मोन की वजह से स्पर्म की क्वॉलिटी पर असर पड़ता है।
नई जिंदगी को इस दुनिया में लाने वाले स्पर्म वाकई कमाल के होते हैं। सबसे पहले उनकी खासियत जान लेते हैं।
धाकड़ तैराक होते हैं ये स्पर्म और घुमक्कड़ भी
स्कॉटलैंड की यूनिवर्सिटी ऑफ डुंडी में रिप्रोडॅक्टिव मेडिसिन में क्लीनिकल रीडर सारा मार्टिंस डे सिल्वा कहती हैं कि बॉडी की सभी कोशिकाओं में स्पर्म यानी शुक्राणुकी कोशिकाएं बेहतरीन होती हैं। ये इस मायने में भी खास होती हैं कि इन्हें जबरदस्त तैराकी आती है। ये छोटी हैं, मगर धाकड़ तैराक हैं। यही वजह है कि असाधारण रूप से ये बॉडी के बाहर भी जिंदा रह जाती हैं, जबकि दूसरी कोशिकाओं में ऐसा गुण नहीं होता।
अगर, शरीर में जरा भी कोई बदलाव आता है तो इस खास कोशिका पर बड़ा असर पड़ता है। विशेष रूप से एग से मिलने की प्रक्रिया में बाधा पहुंचती है। गर्भ तभी ठहर सकता है, जब एग से मिलने के लिए स्पर्म घूमने-फिरने वाला हो, उसका डील-डौल बढ़िया हो और साथ ही उसके बंधु-बांधव भी ज्यादा हों। कोई पुरुष अगर अपनी फर्टिलिटी जांचता है तो उसे स्पर्म से जुड़े इन सभी पहलुओं की जांच करनी चाहिए।
हर सेकंड औसतन 1000 स्पर्म बनते हैं बॉडी में
स्पर्म पुरुषों के दोनों टेस्टिकल्स यानी अंडकोष में बनता है। इसकी शुरुआत टीनएज से होने लगती है। कोई पुरुष प्रति सेकंड औसतन 1000 स्पर्म पैदा कर सकते हैं। यदि स्पर्म का इजेकुलेशन न हो तो यह शरीर में करीब 74 दिनों तक रहता है। इसके बाद, स्पर्म खुद-ब-खुद बॉडी में नष्ट हो जाते हैं। एक स्पर्म यूट्रस में पहुंचने पर 5 दिनों तक जीवित रह सकता है। हालांकि, हवा के संपर्क में आने पर यह मिनटों में ही नष्ट हो जाता है।
मम्स, हाई ब्लड प्रेशर, अल्सर, डिप्रेशन भी पिता बनने की राह में रोड़ा
अमेरिका के बाल्टीमोर स्थित जॉन्स हॉपकिंस मेडिसिन के मुताबिक, किसी को टीनएज में मम्स हो चुका है तो उसके बड़े होने पर स्पर्म काउंट में कमी आ सकती है। एक अनुमान के मुताबिक, मम्स से पीड़ित हर 10 में से एक को यह समस्या होती ही है। इसके अलावा, हाई ब्लड प्रेशर, डिप्रेशन, सिरोसिस, अल्सर समेत लिवर और किडनी की बीमारियों में दवाएं खाने से भी फर्टिलिटी पर असर पड़ता है।
तो स्पर्म जांचने के लिए कैसे जुटाएं नमूने
अगर टेस्ट के बाद स्पर्म में कुछ भी खामी मिलती है तो तुरंत डॉक्टर से संपर्क करना चाहिए, जो आपको जेनेटिक टेस्ट, हॉर्मोन टेस्टिंग, यूरिन एनालिसिस, टेस्टिकल्स की जांच, एंटी स्पर्म इम्यून सेल्स टेस्टिंग की सलाह दे सकता है।
घर पर सीमेन एनालिसिस कितना फायदेमंद
घर बैठे स्पर्म टेस्ट किट से आप अपने स्पर्म की जांच कर सकते हैं। हालांकि, यह सिर्फ यही बताता है कि आपका स्पर्म काउंट कितना है। यह टेस्ट न तो स्पर्म की चाल-ढाल या उसके रूप-रंग के बारे में बता सकता है।
घर बैठे किट से 10 मिनट में नतीजे हासिल होते हैं। अगर 2 करोड़ से ज्यादा स्पर्म होने के बारे में नतीजे बताते हैं तो इसका ये मतलब कतई नहीं है कि आप पिता बन सकते हैं। क्योंकि पुरुषों की फर्टिलिटी कई और चीजों पर भी निर्भर करती है। बेहतर यही होगा कि आप अपनी जांच किसी लैब या मेडिकल प्रोफेशनल्स से ही कराएं।
बेटे की इन्फर्टिलिटी के लिए कहीं पिता तो जिम्मेदार नहीं
माता-पिता जब संबंध बनाते हैं तो उस दौरान कुछ अचानक ऐसा बदलाव होता है, जो उनकी वंशबेल पर लगाम लगा सकता है। यह बदलाव हुआ तो ऐसे मां-बाप का बेटा कभी पिता नहीं बन पाता। सुनने में यह बेहद अजीब लगे, मगर वैज्ञानिकों ने पुरुषों में बांझपन की बड़ी वजह का पता लगाया है। नेचर कम्युनिकेशंस में प्रकाशित स्टडी में कहा गया है कि माता-पिता की प्रजनन क्रिया के दौरान अचानक दोनों के डीएनए तेजी से बंटने लगते हैं, जो उनके बेटे में इनफर्टिलिटी की बड़ी वजह बन सकता है।
न्यूकैसल यूनिवर्सिटी बायोसाइंसेज इंस्टीट्यूट के डीन प्रोफेसर जोरिस वेल्टमैन का कहना है कि डीएनए का टूट कर नए-नए डीएनए बनाना, म्युटेशन की वजह से होता है। इस दौरान उन स्पर्म कोशिकाओं को बनाने वाले जींस पर सीधे असर होता है। प्रोफेसर वेल्टमैन का कहना है कि अगर हम स्पर्म बनाने वाले उस जीन की पहचान कर लें तो पुरुषों में होने वाली इन्फर्टिलिटी की समस्या से निपट सकेंगे।
ब्रिटिश फर्टिलिटी सोसाइटी का अनुमान है, महिला और पुरुष में इनफर्टिलिटी की समस्या बराबर संख्या में है। महिलाओं की फर्टिलिटी रिसर्च प्रोजेक्ट की तुलना में पुरुषों की फर्टिलिटी रिसर्च को फंडिंग भी कम मिलती है। भारत की तरह विकसित देशों में भी महिलाओं की इनफर्टिलिटी पुरुषों के बजाए ज्यादा चर्चा का विषय होता है, जबकि दोनों जेंडर के बीच इनफर्टिलिटी को लेकर हमारे देश से लेकर दुनिया भर में समस्याएं बराबर हैं।
जब कोई दंपती प्रेग्नेंसी के लिए जूझ रहा होता है तो आम औरत के लिए कई टेस्ट की कतार लगी होती है, भले ही महिला को कोई समस्या न हो।
स्पर्म काउंट टेस्ट मार्केट का लक्ष्य क्या हो सकता है? पुरुषों की रिप्रोडक्टिव हेल्थ को भी मुख्यधारा में लाने के लिए स्पर्म काउंट टेस्ट और स्पर्म फ्रीजिंग को सामान्य समस्या और विषय की तरह सुलझाया जा सके। जिस तरह महिलाओं में प्रेग्नेंसी और एग्स फ्रीजिंग को सामान्य प्रक्रिया की तरह लिया जाता है।
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।